b'\n_START_ARTICLE_\nVares \xe2\x80\x93 yksityisetsiv\xc3\xa4\n_START_SECTION_\nJuoni\n_START_PARAGRAPH_\nKaunis ja tyylik\xc3\xa4s kersantti Eeva Sunila vangitsee armeijan kertausharjoituksissa vastapuolen Jussi Vareksen ja hurmaa t\xc3\xa4m\xc3\xa4n sotaharjoitusten j\xc3\xa4lkeisess\xc3\xa4 illanvietossa. Eeva kertoo olevansa menossa naimisiin. Eevan yll\xc3\xa4tt\xc3\xa4v\xc3\xa4 ilmestyminen valtakunnan uutisten p\xc3\xa4\xc3\xa4aiheeksi tempaa Vareksen mukaan ajojahtiin Etel\xc3\xa4-Suomessa. _NEWLINE_Ven\xc3\xa4j\xc3\xa4n mafialta kaapatuilla miljoonilla on monta ottajaa, joille l\xc3\xa4himm\xc3\xa4isen henki ei ole mink\xc3\xa4\xc3\xa4n arvoinen. Eeva Sunila huomaa olevansa sy\xc3\xb6t\xc3\xa4v\xc3\xa4 nappula peliss\xc3\xa4, jossa mukana ovat vastavihitty aviomies Antero Kraft, miestennielij\xc3\xa4 Ifigenia Multanen, bisneshai Karl E. Miesman, lahjottu poliisi Mikko Koitere sek\xc3\xa4 ammattitappajat Jari Hillosilm\xc3\xa4 Munck ja Tetsuo Sinkkonen.\n_START_SECTION_\nPalkinnot\n_START_PARAGRAPH_\nKimmo Taavila voitti elokuvasta parhaan leikkauksen Jussi-palkinnon, lis\xc3\xa4ksi Aleksi M\xc3\xa4kel\xc3\xa4 (ohjaus) ja Samuli Edelmann (miessivuosa) olivat ehdolla Jussi-palkinnon saajiksi.\n_START_SECTION_\nJatko-osat\n_START_PARAGRAPH_\nElokuvan jatko-osa V2 \xe2\x80\x93 J\xc3\xa4\xc3\xa4tynyt enkeli ilmestyi vuonna 2007. Vuonna 2011 ilmestyiv\xc3\xa4t Vares \xe2\x80\x93 Pahan suudelma, Vares \xe2\x80\x93 Huhtikuun tyt\xc3\xb6t ja Vares \xe2\x80\x93 Sukkanauhak\xc3\xa4\xc3\xa4rme ja vuonna 2012 elokuvat Vares \xe2\x80\x93 Kaidan tien kulkijat, Vares \xe2\x80\x93 Uhkapelimerkki ja Vares \xe2\x80\x93 Pimeyden tango. Vuonna 2015 ilmestyi jatko-osa Vares \xe2\x80\x93 Sheriffi.\n_START_SECTION_\nArvioita\n_START_PARAGRAPH_\nTurun Sanomien Tapani Maskula sanoo Aleksi M\xc3\xa4kel\xc3\xa4n mieltyneen televisiosarjoista tuttuun tapaan seurata eri p\xc3\xa4\xc3\xa4henkil\xc3\xb6it\xc3\xa4 10\xe2\x80\x9315 kerrallaan, mink\xc3\xa4 avulla yksinkertainen juoni saadaan n\xc3\xa4ytt\xc3\xa4m\xc3\xa4\xc3\xa4n dynaamisemmalta. Mainoksista taas ovat Maskulan mukaan per\xc3\xa4isin p\xc3\xa4\xc3\xa4henkil\xc3\xb6it\xc3\xa4 luonnehtivat \xe2\x80\x9dtyhj\xc3\xa4p\xc3\xa4iset\xe2\x80\x9d tekstiplanssit pys\xc3\xa4ytyskuvineen, jotka katkaisevat kerronnan tempon. Elokuvan valopilkkuna on h\xc3\xa4nest\xc3\xa4 Jari Halonen esitt\xc3\xa4m\xc3\xa4ss\xc3\xa4 \xc3\xa4kkipikaista ja h\xc3\xa4iriintynytt\xc3\xa4 sadistia Miesmannia. Muilta osin Maskula on melko tyly: \xe2\x80\x9dYksityisetsiv\xc3\xa4 Vares on kauttaaltaan kehnoa, nuhruista, \xc3\xa4nkytt\xc3\xa4v\xc3\xa4\xc3\xa4 ja halvan makuista korvikeviihdett\xc3\xa4 aitojen jenkkirymistelyjen rinnalla. Sen vauhtijaksot supistuvat yhden poliisiauton kuperkeikkaan, aiheeseen olennaisesti liittyvist\xc3\xa4 tappeluista puolestaan puuttuu s\xc3\xa4h\xc3\xa4kk\xc3\xa4 iskevyys ja v\xc3\xa4kivallasta verinen realistisuus.\xe2\x80\x9d'